Ole Petter
Hjelle

Fokus

få tilbake
oppmerksomheten

Hvordan gjenvinne konsentrasjonen
i en verden av støy

© 2024 Kagge Forlag AS

Omslagsdesign: Terese Moe Leiner

Sats og e-bok: akzidenz, Dag Brekke

Illustrasjoner: s. 161: Terese Moe Leiner, modifisert etter figur fra Sigrid Tangen, side 45: Bjørn Fredrik Drangsholt, etter idé signert Gregory i Barry Schwartz` bok Paradox of choice.

ISBN: 978-82-489-3583-4

Kagge Forlag AS

Tordenskiolds gate 2

0160 Oslo

www.kagge.no

Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Enhver bruk av hele eller deler av utgivelsen som innmating eller som treningskorpus i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

Innledning

OPPMERKSOMHET OG FOKUS er vår viktigste ressurs. Så godt som alle oppgaver i hverdagen, fra å lytte og holde en samtale, til å handle i butikken eller å arbeide fokusert med en oppgave på jobben, krever vedvarende konsentrasjon og oppmerksomhet.

Har du lagt merke til at det er vanskeligere å fange oppmerksomheten til menneskene rundt deg enn det var tidligere? Eller at du selv sliter med å konsentrere deg, og at du stadig vekk blir distrahert vekk fra det du driver med?

Nyere forskning forteller oss hvor dårlig det står til med vår viktigste kognitive ressurs, som vi alle er avhengig av i hverdagen. En gjennomsnittlig student klarer ikke å fokusere på en oppgave i mer enn 19 sekunder, før oppmerksomheten begynner å vandre. På arbeidsplassen hopper vi mellom oppgaver hvert tredje minutt. Vi bruker langt mer tid på å løse oppgaver enn tidligere, og gjør flere feil. Mye tyder på at vi er på vei inn i en kollektiv oppmerksomhetskrise.

Hjernens viktigste, men allerede begrensede ressurs, har ikke blitt borte fordi vi plutselig mangler selvdisiplin eller vilje. Den er i ferd med å bli stjålet fra oss på grunn av strukturelle endringer i samfunnet vårt.

Løsningen for å kunne vinne tilbake oppmerksomheten vår kan derfor ikke bare handle om hva vi som enkeltindivider kan gjøre (selv om det er viktig), men må også rettes mot hvordan vi kan fremtvinge endringer i samfunnet vårt. Uten det klarer vi ikke å vinne tilbake hjernens viktigste ressurs.

Denne boken handler om hvorfor vi sliter med fokus og oppmerksomhet, hvilke konsekvenser det har for oss og, ikke minst, hva vi, både som individer og som samfunn, kan gjøre for å gjenvinne fokuset vårt.

Konsentrasjon, oppmerksomhet og fokus er begreper som beskriver tre av hjernens aller viktigste kognitive funksjoner.

Oppmerksomhet innebærer at enkelte aspekter ved miljøet tilgjengeliggjøres for hjernen, mens andre aspekter ignoreres. Dette gir oss en selektert og kontrollert opplevelse av miljøet rundt oss. For eksempel når vi er i stand til å ha en samtale med en annen person selv om rommet er fylt med støy og andre mennesker som prater.

Konsentrasjon kan beskrives som en form for vedvarende oppmerksomhet rettet mot en bestemt oppgave. For eksempel når vi hører på en forelesning på universitetet eller skriver en tale til et bryllup.

Fokus kan ses på som en avgrensning og innsnevring av konsentrasjonen vår mot et bestemt mål. Det vil si å rette konsentrasjonen din mot det du anser å være aller viktigst. En analog situasjon vil være når du på smarttelefonen din zoomer inn mot en bestemt del av bildet du har tatt.

Selv om det er nyanseforskjeller mellom disse tre begrepene, vil de samlet sett beskrive samme viktige kognitive funksjon. For språklig variasjon bruker jeg derfor disse tre begrepene om hverandre i boken.

Jeg har tidligere skrevet tre bøker med hjernen som hovedtema: Sterk hjerne med aktiv kropp, Mat for hjernen og Det digitale dopet. Tematikken i disse bøkene overlapper med hva denne boken handler om, og jeg har brukt mye av den samme forskningen som kunnskapsgrunnlag for alle bøkene. Noe av materialet fra de tidligere bøkene mine vil du derfor finne igjen i denne boken.